Déryné Fesztivál

Déryné Társulat - Lukácsy György: Álmaimban Déryné
2025-07-16 18:00 - 20:15 UTC | Művelődési Központ, Táncsics tér 3., Sátoraljaújhely, 3980, Magyarország
Egy színházi társulat éjszaka egy erdő közepén találja magát. Egyik társuk kívánságára érkeztek az erdőbe, de senki sem érti, miért éppen ott kell virrasztaniuk. A szertartások közben kibontakoznak a konfliktusok, és a különös helyzet a krízisben lévő társulatot szembenézésre kényszeríti. Egyre hidegebb van, az erdő egyre sötétebb, és úgy tűnik, a társulat végleg feloszlik. Hiszen mi köti még őket egymáshoz? Egy biztos: a hajnal meghozza a választ.

Előadás színházról, életről-halálról, a sötétben lappangó konfliktusokról, a mindenkori színházi társulatról, a társulati lét mindennapjairól, és nem mindennapi titkairól, évszázados értékekről, és a soha nem változó emberi esendőségről.

Játsszák:

Tarpai Viktória (Jászai Mari-díjas)
Kaszás Mihály
Erdélyi Timea
Gulyás Gabriella
Losonczi Kata
Janka Barnabás
Kárpáti Barnabás

Dramaturg: Sényi Fanni
Díszlet: Tóth Kázmér
Jelmez: Árva Nóra
Zeneszerző: Kerülő Gábor
Súgó: Sütő Anikó
Produkciós asszisztens: Máté Martina
Rendező: Kis Domonkos Márk (Jászai Mari-díjas)

Az előadás hossza: 115 perc, egy részben.

A belépőjegy ára 200 Ft, amely elővételben megvásárolható a helyszínen.

"Csak az egészség meglegyen" - Kaláka koncert
2025-07-17 17:00 - 18:30 | Zsólyomkai Pincesor

Söndörgő
2025-07-17 18:00 - 19:00 | Borterasz
A Söndörgő három évtizede alakult, amikor a mai tagok még gyerekek voltak, akik együtt nőttek fel a zenekarral. A 2024-ben megjelent Gyezz című albumuk ráadásul újabb mérföldkövet jelentett pályafutásukban: a World Music Charts Europe élére kerültek, és a lemezt nemcsak a világzenei, hanem a jazz szaksajtó is rendkívüli elismeréssel fogadta, ráadásul Grammy-díjra is jelölték.

Pácin - Meskó Zsolt: Szerelmem, Sárdy Derzsi György előadói estje
2025-07-17 18:00 - 19:15 | THEATER WAGEN
Zenés napló egy felvonásban

A Szerelmem, Sárdy egy egyszereplős, egy felvonásos, romantikus zenés napló, amely Sárdy János 20. századi híres bonviván életének nagyobb állomásait és legszebb dalait mutatja be egy nagymama titkos naplójának szemszögéből. Történet egy eltitkolt szerelemről, az életen át tartó rajongásról, egy fiatal művész magára találásáról.

A darabban olyan dalok csendülnek fel, mint pl.: Nagy árat kér a sors a boldogságtól, Adj Uram Isten, Nagyapám húszéves volt, Londonban hej…, Rózsalevél, Hazámba vágyom; és még számos részlet Sárdy János által fémjelzett filmekből és operettekből.

Előadja: Derzsi György
Rendezte: Harangi Mária
Az előadás hossza: 75 perc egy részben.

Lóci játszik
2025-07-17 19:30 - 20:45 | Borterasz

Karinthy Színház – Carlo Gozzi: A szarvaskirály
2025-07-17 21:00 - 22:30 | Völgyszínház
Gozzi lendületes komédiájában Deramo király két ajándékot kap barátjától, a varázsló Durandartétól: egy szobrot, ami nevet, ha a nők hazudnak neki és egy varázsigét, amit, ha kimond egy halott test felett, a lelke átköltözik abba. Elég misztikus ajándékok ahhoz, hogy rengeteg bonyodalmat okozzanak. A királyhoz sorra jönnek a nők, de a szobor mindig nevet, majd, amikor végre rátalál a szerelem, óvatlanul elárulja a varázsigét Tartagliának, aki minisztere és szerelmi vetélytársa, ami okán elindul a lelkek költözése: királyból szarvas lesz, szarvasból öregember, gonosz miniszterből király.

A szarvaskirály bonyolult szövésű, a fantáziavilágba is elkalandozó meséje a látszatról, a csalásról és az igaz szerelem erejéről szól. A folytonos szerepcserék közepette arra keressük a választ, hogy miben rejlik az emberi önazonosság. Vajon felfedezzük-e egy szeretett alakban az egyre zsarnokibb vonásokat, vagy felismerjük-e vonzódásunk egykori tárgyát a testi változásban, romlásban is? Mindeközben nem feledhetjük, hogy a szerző az itáliai vásári komédia utolsó nagy alakja: a lendületes, friss hangú előadás egyik fő eszköze a könnyeket fakasztó humor.

Játsszák:
Cigolotti: Pallag Márton
Deramo: Benedek Dániel
Angela: Szili Kati /Juhász Jázmin
Tartaglia: Szabó Sebestyén László
Clarice; Smeraldina: Sóvári-Fehér Anna
Leandro; Brighella: Katona Levente
Pantalone; Truffaldino: Balaskó Bence

Díszlet- és jelmeztervező: Ondraschek Péter
Ügyelő: Szép Zsolt
Súgó: Csizmadia Gabriella
Rendezőasszisztens: Spisák István
Koreográfus: Pallag Márton

Rendező: Berettyán Nándor (Jászai Mari-díjas)

Az előadás hossza: 90 perc egy részben.

Papp Sándor gitárkoncert
2025-07-17 22:00 - 23:00 | Zsólyomkai Pincesor

Alsóberecki – Meskó Zsolt: Szerelmem, Sárdy
2025-07-18 16:00 - 17:30 | THEATER WAGEN

Dalok a múltból – Újhelyi Kinga estje
2025-07-18 17:00 - 19:00 | Zsólyomkai Pincesor
Goran Bregovic, Astor Piazzola, Dalida, Greta Keller, Max Raabe, Etta James, Latinovits Zoltán – ismerősen hangzó nevek, ugye? Újhelyi Kinga Jászai Mari- díjas színművész világzenei válogatásában olyan színes összeállítást kínál közeli és távoli országok különleges zenei terméséből a Consort Trio közreműködésével, mely izgalmas időutazásra invitálja a közönséget.
A Consort Trio vonós trió tagjai Simon Mária, Versánszky Ildikó hegedűművészek és Antal Botond gordonkaművész.

biankahaidu – Hangfoglaló Program
2025-07-18 18:00 - 19:00 | Borterasz

Bogányi Gergely koncert
2025-07-18 19:00 - 20:30 | Művelődési Központ, Táncsics tér 3., Sátoraljaújhely, 3980, Magyarország
A Kossuth- és Liszt-díjas Bogányi Gergely zongoraművész évtizedek óta aktív részese a hazai zeneéletnek, nevéhez fűződik a Bogányi-zongora tervezése.
Repertoárján több mint harminc zongoraverseny és a zongorairodalom jelentős része szerepel. Legjelentősebb versenygyőzelme az 1996-os Liszt Ferenc Nemzetközi Zongoraversenyen elért első helyezés volt. Versenygyőzelmei mellett hazája számos kitüntetésével és díjával büszkélkedhet. 2002-ben a finn köztársasági elnök a Fehér Rózsa Lovagrend érdemkeresztjét adományozta a zongoraművésznek, 2010-ben pedig a Chopin-maraton záróhangversenyét követő fogadás keretében Lengyelország nagykövetétől átvehette az úgynevezett „Chopin-útlevelet”, mint a lengyel zeneszerző műveinek egyik legkiválóbb és legelhivatottabb nemzetközi közvetítője. 2013 óta Liszt Ferenc Zeneművészeti Egyetem tiszteletbeli tanára. 2014 óta a Magyar Művészeti Akadémia zeneművészeti tagozatának rendes tagja.

Az előadásra 200 Ft-os áron válthatók jegyek, a sátoraljaújhelyi Kossuth Lajos Művelődési Központban.

Dánielfy
2025-07-18 19:30 - 21:00 | Borterasz

Bodroghalom – Meskó Zsolt: Szerelmem, Sárdy
2025-07-18 20:00 - 21:30 | THEATER WAGEN

Duna Művészegyüttes – Apák és fiak - Táncelőadás Nagy Albert gyűjtései nyomán
2025-07-18 20:30 - 21:40 | Völgyszínház
Hagyományos kultúránkban a szellemi javak átörökítése természetes folyamatként volt jelen. A falusi szokások, táncmulatságok nem csak egyfajta szórakozási formaként funkcionáltak, hanem alkalmat adtak annak is, hogy az idősebb generáció nevelői hatást gyakorolhasson az új nemzedéknek. Hagyományosan apáról fiúra szállt tovább a tudás, de a generációs folyamatokat tekintve korszakok között is átíveltek szellemi értékeink. A hagyományt ugyan a falusi közösség gyakorolta, de az átadásnak és átvételnek mégis megvoltak a kimagasló mesterei. Mai értelemben a kreatív alkotók voltak ők, akik tehetségük, művészi érzékük által formálták a nép művészetét.

A Duna Művészegyüttes produkciója az apák és fiak közötti szellemi kapcsolaton keresztül a hagyományról, az átörökítésről és az átvételéről kíván szólni. Az előadás a tervek szerint egy sorozat kezdő állomása, melyben tisztelegni kívánnak a kiemelkedő munkát végző néptáncgyűjtőink előtt. Az Apák és fiak Nagy Albert munkásságának állít emléket, az ő emblematikus gyűjtéseiből építkezik a produkció tánc és zenei anyaga.

Az előadásban Kölcsey Ferenc Parainesis c. művéből hangzanak el részletek Rubold Ödön tolmácsolásában.

Közreműködik: Rubold Ödön (Jászai Mari-díjas és Érdemes művész), Orosz Máté Imre, a Debreceni Hajdú Táncegyüttes növendéke
Zenei szerkesztés: Göncöl zenekar, Horváth Mária
Táncmesterek: az Együttes táncművészei
Jelmez: Winklerné Petri-Kiss Borbála
Díszlet: Michac Gábor
Látvány: JuZso
Videó: XORXOR
Fény: Lendvai Károly
Hang: Földes Gábor
Szakmai konzulens: Gombos András
Rendező-koreográfus: Juhász Zsolt

Az előadás hossza: 70 perc egy részben.

4S Street
2025-07-18 21:30 - 23:00 | Borterasz
A 4S Street 2018-ban alakult Gyergyószentmiklóson. A Mesélek a bornak című daluk berobbanását követően állandó résztvevőivé váltak a budapesti és a vidéki klubéletnek, a nagyszínpadoknak és országos toplistáknak is, évről évre folyamatosan koncerteztek országszerte. Az elmúlt években szakmai elismerésekkel is jutalmazták munkásságukat, 2022-ben az Év zenekara Petőfi díjat, 2023-ban az év hangfelvételének járó Fonogram Díjat is megszerezték. Tavaly jelent meg harmadik nagylemezük Jegyeket, bérleteket címmel, amely kevesebb, mint két hónap alatt érte el az aranylemez minősítést.

Borzsongás - Nyáresti verskoncert Pataki Szilviával és Dobos Lászlóval
2025-07-18 22:00 - 23:30 | Zsólyomkai Pincesor

Százszorszép Játéksziget Népi játszóház-Népi játékok
2025-07-19 10:00 - 18:00 | Széphalom

Csirip, csirip Zeneműhely (hangszerkészítő kézműves program)
2025-07-19 10:00 - 18:00 | Széphalom

Fabók Mancsi Bábszínháza: A székely menyecske meg az ördög (6-14 év)
2025-07-19 11:00 - 12:00 | Széphalom

Navratil Andrea: Csirip te madár… (bábelőadás, 3-6 év)
2025-07-19 13:00 - 14:00 | Széphalom

Écsi Gyöngyi: Az élet vize (bábelőadás, 3-6 év)
2025-07-19 15:00 - 16:30 | Széphalom

Hollóháza – Meskó Zsolt: Szerelmem, Sárdy
2025-07-19 16:00 - 17:30 | THEATER WAGEN

Baba- és gyermek táncház
2025-07-19 16:30 - 17:30 | Széphalom

Aki a Tisza vizét issza, vágyik annak szíve vissza - Fedák Sári naplóiból írta és rendezte Szűcs Nelli
2025-07-19 17:00 - 18:30 | Zsólyomkai Pincesor
A kárpátaljai származású Fedák Sári életéből készült zenés-színházi élmény bemutatja a színésznő sorsát és útját, melyet megzenésítenek a nóták és a magyar népzene játéka.
Az előadás központi gondolata az elvándorlás és a szülőföld iránt érzett, soha nem múló szeretet. Ebben osztozik a beregszászi Fedák Sárival az előadás két kárpátaljai résztvevője: Szűcs Nelli és a narrátorként közreműködő, ugyancsak Jászai Mari-díjas színművésznő Tarpai Viktória. A zenei kíséretet a Zsazsa bandája népzenekar adja: Király Miklós prímás, Pálházi Bence (hegedű), Sárközi Áron (brácsa), Herédi Zsombor (harmonika), Laukó Tamás (nagybőgő).

Ripoff Raskolnikov
2025-07-19 18:00 - 19:00 | Borterasz

Konyha
2025-07-19 19:30 - 21:00 | Borterasz

Pálháza – Meskó Zsolt: Szerelmem, Sárdy
2025-07-19 20:00 - 21:30 | THEATER WAGEN

Déryné Társulat – Jókai Mór: A bolondok grófja - átdolgozta: Sényi Fanni zenés vígjáték
2025-07-19 20:30 - 21:45 | Völgyszínház
Koromfi egy budapesti lakás áráért rátalál egy vidéki kastélyra – és abban a hitben, hogy nagyszerű vételt csinált, be is költözik. Ekkor szembesül azzal, hogy a kastély cselédsége egytől egyig bolond, akiket az adásvételi szerződés apróbetűs záradéka értelmében nem tehet ki otthonából. Koromfinak két választása van: vagy meghátrál és eladja a kastélyt, vagy megpróbálja a lehetetlent, és kigyógyítja a kastély lakóit. Koromfi az utóbbit választja.
De mi van, ha valójában nem is bolondok, csak a valóság elől próbálnak menekülni? Az őrült komédia, amely most merész, kortárs környezetbe helyezve elevenedik meg, izgalmas kérdéseket vet fel az elme, a valóság és a szerepek bonyolult viszonyáról. Vajon mi történik, ha valaki nemcsak színlel, hanem az identitásává válik a szerep, melyet önmaga számára kialakított?
A bolondok grófja egyszerre szórakoztató vígjáték és mélyebb kérdéseket feszegető dráma, amely megmutatja, hogyan lehet a szerelem az az erő, amely képes az embert felszabadítani saját korlátjai alól.

Szereposztás:
KOROMFI – JANKA BARNABÁS
KALAZÁNCZIA – LOSONCZI KATA
IRINGA – ÁBRAHÁM KÍRA e.h.
BALKON, komornyik – IVASKOVICS VIKTOR
PETŐ, kertész – HAVASI PÉTER
GERŐ, portás – KASZÁS MIHÁLY
JENŐ, szakács – HOSTYINSZKI MÁTÉ e.h.
BENŐ, sofőr – SZÉPLAKY GÉZA

Dramaturg: Sényi Fanni
Díszlet: Fejes Szabolcs e.h.
Jelmez: Wasilewski Laura
Zenei vezető: Erdős Boglárka
Súgó: Horváth Luca Sára e.h.
Produkciós asszisztens: Spisák István
Rendező: Fejes Szabolcs e.h.

Az előadás hossza: 75 perc egy részben.

PASO
2025-07-19 22:00 - 23:30 | Borterasz
Karibi hangulat, lüktető ska, füstös reggae, hazai népi ízek, sodró balkán témák: ez a bombabiztos elegy minden körülmények között működik, nyáron, vízparton, egy hideg itallal pedig biztosan borítékolható az extázis. Igazi fesztiválkedvencek.

Százszorszép játéksziget – népi játékok
2025-07-20 10:00 - 16:00 | Széphalom
